Oiva Keskinen

Oiva Iivari Keskinen (s. 28. helmikuuta 2004 Ylöjärvi) on suomalainen jääkiekkoilija, joka pelaa SM-liigajoukkue Tapparassa lainalla NHL-seura Columbus Blue Jacketsista. Hän on pelipaikaltaan keskushyökkääjä.
Ura.
Seuraura.
Keskinen aloitti jääkiekkoilun Ylöjärven Ilveksessä, jonka yhdistyttyä Ylöjärven Tapparan kanssa seurasta tuli sittemmin Uplakers. Hän siirtyi Ylöjärveltä omien sanojensa mukaan 6–7 kauden jälkeen HC Nokiaan, jossa Keskinen pelasi omien sanojensa mukaan 4–5 kautta. Keskinen jakoi kaudella 2018–2019 C-nuorten SM-karsinnoissa tehoilla 14+22=36 joukkueensa sisäisen maalipörssin voiton Patrik Juholan kanssa ja oli toiseksi paras pistemies hänen jälkeensä. C-nuorten SM-sarjassa hän oli HC Nokian paras maalintekijä yhdeksällä osumallaan.
Kaudeksi 2019–2020 Keskinen siirtyi Tapparaan. Hän oli C-nuorten SM-sarjassa joukkueensa paras maalintekijä kymmenellä osumallaan. Kaudella 2020–2021 Keskinen nousi Tapparan U18-joukkueen varakapteeniksi. Hän oli joukkueen paras pistemies ja syöttäjä tehoilla 19+33=52, joilla Keskinen jakoi koko U18 SM-sarjan pistepörssin kolmannen sijan neljän muun pelaajan kanssa. Hän voitti kauden päätteeksi pronssia ja Keskinen valittiin sarjan ensimmäiseen tähdistökentälliseen. Kaudella 2022–2023 hän oli Tapparan U20-joukkueen toiseksi paras maalintekijä ja neljänneksi paras pistemies tehoilla 20+21=41. Keskinen jakoi U20 SM-sarjan maalipörssin yhdeksännen sijan Pelicansin Jesse Kiiskisen ja HIFK:n Tuomas Urosen kanssa. Hän voitti kauden päätteeksi Suomen-mestaruuden ja Keskinen valittiin sarjan toiseen tähdistökentälliseen.
Toukokuussa 2023 Keskinen teki kaksivuotisen juniorisopimuksen Tapparan SM-liigajoukkueen kanssa. Columbus Blue Jackets varasi hänet seitsemännellä kierroksella 194. pelaajana . Keskinen teki miesten pääsarjadebyyttinsä Mestarien liigan toisella kierroksella 2. syyskuuta 2023 pohjoisirlantilaista Belfast Giantsia vastaan. Hänet merkittiin Tapparan kolmossentteriksi laidoilleen Petteri Puhakka ja Nick Halloran. Keskinen sai ottelussa jääaikaa 8.25 minuuttia. Hän teki ottelussa myös ensimmäisen pääsarjamaalinsa. SM-liigadebyyttinsä Keskinen teki runkosarjan avauskierroksella 13. syyskuuta 2023 Pelicansia vastaan. Hänet merkittiin Tapparan kolmossentteriksi laidoilleen Petteri Puhakka ja Nick Halloran. Keskinen sai ottelussa jääaikaa 11.54 minuuttia. Hän teki myös liigauransa avausmaalin heti ensimmäisessä vaihdossaan ajassa 2.17. Keskisen tekemän ottelun avausosuma jäi Tapparan 4–0-voittoon päättyneen ottelun voittomaaliksi. Kristian Kuusela valitsi hänet ottelun Alumnien tähtien kakkostähdeksi. 
Keskinen teki tulokaskautensa 2023–2024 aikana runkosarjassa 54 ottelussa tehot 7+20=27, joilla hän sijoittui SM-liigan tulokkaiden pistepörssissä neljänneksi. Pudotuspeleissä Keskinen teki 16 ottelussa tehot 2+7=9. Toisessa välieräottelussa 6. huhtikuuta 2024 vieraissa KalPaa vastaan hän avasi maalitilinsä SM-liigan pudotuspeleissä ja teki myös kaksi syöttöpistettä. Keskinen teki Tapparan 5–4-voittomaalin 2.25 minuuttia ennen varsinaisen peliajan päättymistä ja se vei Tapparan ottelusarjassa 2–0-johtoon. Jukka Oksanen valitsi hänet ottelun ykköstähdeksi. Keskinen voitti kauden päätteeksi Suomen-mestaruuden. Hän oli kolmen kärkiehdokkaan joukossa ehdolla SM-liigan vuoden tulokkaalle myönnettävän Jarmo Wasaman muistopalkinnon voittajaksi, mutta sijoittui äänestyksessä lopulta toiseksi, kun palkinnon voitti TPS:n Viljami Marjala. CHL:ssä hän pelasi viisi ottelua tehopistein 1+1=2. Helmikuussa 2024 Keskinen teki Tapparan kanssa kaksivuotisen jatkosopimuksen kevääseen 2026 saakka. 
Kaudella 2024–2025 Keskinen teki SM-liigan runkosarjassa 59 ottelussa 15 maalia ja yhteensä 35 tehopistettä. Hän oli Tapparan toiseksi paras maalintekijä Kristian Tanuksen jälkeen.
Toukokuussa 2025 Keskinen teki kolmivuotisen NHL-tulokassopimuksen Columbus Blue Jacketsin kanssa. Hän osallistui ennen kauden 2025–2026 alkua Columbuksen harjoitusleirille, mutta seura lainasi hänet syyskuun lopulla takaisin Tapparaan, sillä se katsoi Keskisen pelaamisen Suomessa tukevan hänen kehitystään parhaiten.
Maajoukkueura.
Keskinen pelasi alle 20-vuotiaiden MM-kilpailuissa vuonna 2024. Yhteensä hän on pelannut 25 nuorten ja yhden poikien maaottelun.
Suomen A-maajoukkueessa Keskinen on pelannut kahdeksan ottelua tehopistein 2+3=5. Hänet valittiin ensimmäisen kerran A-maajoukkueeseen Beijer Hockey Gamesiin helmikuussa 2025, kun Keskinen kutsuttiin paikkaamaan loukkaantuneita pelaajia. Hän sai tililleen ensimmäisen A-maaottelunsa turnauksen Langnaussa pelatussa avausottelussa 6. helmikuuta 2025 Sveitsiä vastaan. Keskinen merkittiin Suomen 13. hyökkääjäksi, eikä hän saanut lopulta peliaikaa. Seuraavassa ottelussa 8. helmikuuta 2025 Tukholman Avicii Arenassa Tšekkiä vastaan Keskinen merkittiin Suomen kolmossentteriksi laidoilleen Saku Mäenalanen ja Sebastian Repo. Hän teki ottelussa myös ensimmäisen A-maajoukkuemaalinsa, joka jäi Suomen 3–0-voittoon päättyneen ottelun avaus- ja voittomaaliksi.
Pelityyli.
Keskinen on kuvaillut itseään luotettavaksi pelaajaksi, joka pystyy hoitamaan myös puolustuspään. Hän on maininnut vahvuuksikseen hyökkäyspään pelaamisen, pelinäkemyksen, syöttötaidot ja oveluuden. Keskinen on kertonut pyrkivänsä tuomaan niitä peliin ja sitä kautta auttamaan joukkuettaan.
Keskinen on kertonut seuranneensa erityisesti Sebastian Ahon ja Auston Matthewsin pelaamista.
Muuta.
Keskisen isoveli Kalle pelaa puolustajana Uplakersin II-divisioonajoukkueessa. Veljekset pelasivat kahdella kaudella joukkuetovereina Tapparan U18-joukkueessa. ja kaksoisveli Onni pelaa salibandya F-liigan Classicissa. Heidän isänsä Ville Keskinen pelasi omalla urallaan jääkiekkoa hyökkääjänä pääasiassa alemmissa sarjoissa, mutta myös yhden pääsarjakauden Norjassa. Veljesten hyökkääjänä pelannut setä Esa Keskinen on maailmanmestari (1995) ja olympiamitalisti (hopea Calgarysta 1988 ja pronssi Lillehammerista 1994), joka voitti myös kaksi Suomen- ja yhden Ruotsin-mestaruuden. Esa on myös aateloitu Suomen jääkiekkoleijonaksi numerolla 140.